30. schôdza NR SR - 2.deň - B. popoludní
Dátum: 2018-03-26
Poslanec: Ďuriš Nicholsonová, Lucia (SaS)
Druh vystúpenia: Vystúpenie v rozprave

152. Ďakujem veľmi pekne. Som teda vďačná, že môžem v tomto pléne ešte na desať minút vystúpiť ako podpredsedníčka Národnej rady. Nikdy predtým to problém nebol, kolegyne, kolegovia, zrazu to problém je. Som veľmi zvedavá na výklad ústavnoprávneho výboru. Minule som sa vyjadrovala k tomu, prečo nedám dôveru tejto vláde, a to v súvislosti s pánom ministrom Richterom, s pani ministerkou Matečnou. A dnes budem hovoriť o pánovi ministrovi Druckerovi. Budem hovoriť, prečo si myslím, že napriek tomu, že mohol zvládnuť Slovenskú poštu, napriek tomu, že zvládol aj prvé dva roky v rezorte ministerstva zdravotníctva, si naozaj nemyslím, že dokáže zvládnuť ministerstvo vnútra. Prečo? Pretože pán minister Drucker, akokoľvek je schopný krízový manažér, je nominantom SMER-u a pozná sa s Robertom Kaliňákom. Dokonca veľmi dobre. Pozná sa s pánom Počiatkom. Dnes sme všetci videli fotografie z letiska, kde boli spolu. Pozná sa s pánom ministrom Kaliňákom natoľko, že ho sám prehováral, aby vydržal tlaky na jeho odstúpenie po kauze Bašternák. Jediné úprimné na nominácii pána Druckera na post ministra vnútra považujem to, že SMER tak priznáva, že po desiatich rokoch, ako viedol rezort ministra vnútra, po desiatich rokoch, ako ho viedol jeho nominant Robert Kaliňák, sa polícia a celý rezort nachádza v stave hlbokej krízy, a preto musia nasadiť krízového manažéra. Chcem sa ale pána ministra Druckera opýtať, ako bude riešiť niektoré konkrétne prípady. Chcem sa ho opýtať, ako bude riešiť Gorilu. Ako bude riešiť kauzu, najväčšiu kauzu podvodov na DPH na východe Slovenska. Kauzu, v ktorej je priamo zainteresovaný pán minister Kaliňák a pán Počiatek. A to nehovorím ja, ale hovorí to korunný svedok v tomto prípade pán Milan Chovanec. Mohli by ste si kľudne povedať, že kto je to ten Chovanec, prečo by sme mu mali veriť. Nuž je to človek, ktorý vypovedal a na základe jeho výpovede bolo len nedávno obvinených v tejto kauze ďalších dvanásť ľudí. Ja sa pýtam, že ak boli brané do úvahy jeho slová v súvislosti s tými dvanástimi, dnes už obvinenými ľuďmi, prečo neberú vážne tú stať Milana Chovanca, kde hovorí o priamom zaangažovaní sa do dépeháčkarskej kauzy ministra Kaliňáka a pána Počiatka? Chcem sa pána Druckera tiež opýtať na jeden starý prípad, ktorý sa nám ale vynára a vynára sa práve s kauzou podvodov na DPH, a to je kauza kokaínu za miliardy, ktorý mal skončiť v spaľovni. Bolo to v roku 2008 v polovici februára, keď sa vtedajší policajný viceprezident Kopčík, ktorého inak tiež spomína Milan Chovanec vo svojej výpovedi, že je tiež zaangažovaný do dépeháčkarskej kauzy, tak tento pán viceprezident sa vtedy pochválil, že zadržali obrovské množstvo kokaínu. Ten kokaín bol absolútne čistý, mal pochádzať z Kolumbie. Bol zadržaný vo fľašiach od červeného vína, akurát že namiesto červeného vína tam bolo 163,7 kilogramu vysokokvalitného kokaínu. Znalci potvrdili a vyčíslili teda jeho sumu na čiernom trhu na 1 600 mil. Zaujímavé je, že keď som sa snažila dopátrať, že ako skončil tento prípad, dopátrala som sa už iba k jednému jedinému článku a ten bol z aktualne.sk a píše sa v ňom toto: „Polícia je bezradná. Ani po vyše trištvrte roku nevie, kto pašoval do Európy cez Slovensko stopercentný kokaín za 1,6 mld. korún. Polícia zatiaľ nikoho neobvinila a zrejme ani neobviní.“ Informáciu potvrdil aktualne.sk zdroj z prostredia Úradu boja proti organizovanej kriminalite. Policajný viceprezident Michal Kopčík, ktorý vo februári o rekordnom úlovku kokaínu informoval, už o prípade hovoriť nechce a odkazuje nás všetkých na tlačové oddelenie. A z tlačového oddelenia sa dozvedáme, o operatívnych záležitostiach nemôže informovať. Polícia, ktorú colníci privolali k prípadu dodatočne, pôvodne prostredníctvom viceprezidenta Kopčíka, tvrdila, že na zadržaní sa podieľali aj špeciálne policajné zložky. Podľa informácií aktualne.sk však o obrovskom množstve kokaínu v colnom sklade nemala Národná protidrogová jednotka ani len potuchy. A teraz sa dostávame k zaujímavej pointe, pretože v roku 2012 práve v súvislosti s obrovskou kauzou, takmer 80-miliónovou kauzou podvodov na dépeháčkach, na východnom Slovensku urobili raziu. Urobili raziu a zaistili viacerým ľuďom viaceré veci. Okrem iného zaistili počítač človeku, ktorý je tiež obvinený v kauze DPH na východnom Slovensku. Je to inžinier Jozef B. Podľa mojich informácií, ktoré mám od vyšetrovateľov, ktorí na tom pracovali, bol to nesmierne inteligentný človek, ktorý toho pavúka dépeháčkarského pomáhal snovať a zaistili mu počítač. A ten v tom počítači mal zaujímavý hovor skypový, ktorý je prepísaný a ktorý je dnes súčasťou spisu dépeháčkarskej kauzy na východe Slovenska. A on tvrdí, že kokaín za 1,6 mld. korún bol vymenený za cukor. Vážené dámy, vážení páni, v roku 2008 v Duslo Šaľa, keď zadržali ten kokaín, tak ho následne pompézne spálili v Dusle Šaľa za prísne strážených podmienok a boli z toho aj zábery jednotlivých televízií, aj to vysielali. Ale tento človek tvrdí, že ten kokaín bol vymenený za cukor a spálený bol cukor. A neskôr ten kokaín policajti, colníci a SIS-kári rozpredávali na čiernom trhu. Je zaprotokolovaná v spise ohľadom dépeháčkarskej kauzy na východnom Slovensku, je zaprotokolovaná jeho výpoveď. Ja vám teraz prečítam približný prepis, ktorý mám od vyšetrovateľa tejto kauzy na východe od doktora Pavla Milana. A ten píše toto: „Fú, ale to píše.“ „Čo píše?“ „Ale šľahol som si fajnovku.“ „Akú fajnovku?“ „Colníci zaistili koks vo fľašiach, že vraj 160 kíl, si predstav, že ho mali spáliť, lenže oni ho vymenili za cukor. A teraz ho SIS-kári predávajú.“ „A to sa dá?“ „U nás sa dá všetko. Fú, ale ten píše. No za 20 eur, to je naozaj silná káva.“ (Reakcie z pléna.) Čo sa pýtate? Skadiaľ? Od vyšetrovateľa. Priamo od vyšetrovateľa. Táto vec je zaprotokolovaná v spise ku kauze DPH na východe, kde sú vaši ľudia, tak sa ma nepýtajte. Choďte sa opýtať iných. Chcem sa opýtať pána ministra Druckera, že čo je s týmto prípadom? Čo bude s týmto prípadom? Ako sa budete venovať podobným prípadom, ktoré sú priamym zlyhaním vášho predchodcu Roberta Kaliňáka? Ako sa budete venovať prípadom, kde je priamo podozrivý váš predchodca minister Kaliňák? Ako sa napríklad budete venovať iným kauzám, ktoré policajtom podľa mňa čoskoro pristanú na stole, v ktorých figuruje ako podozrivá z korupcie napríklad štátna tajomníčka Jankovská? Dnes sú toho plné médiá. Existujú dvaja svedkovia, vraj, ktorí tvrdia, že ju videli, ako prijíma úplatok. Chcem sa opýtať, či je možné, aby nominant SMER-u dokázal pripustiť, aby sa takéto prípady a kauzy vyšetrili. Kto v tejto v miestnosti tomu verí? Čo urobí pán nový minister s vyšetrovacím tímom, ktorý prípad dépeháčkarsky vyšetruje? Pretože zaujíma ma to preto, lebo viacerí tí vyšetrovatelia, ktorí sa snažili o to, aby sa to vyšetrilo, čo nám aj dnes sľubujú, že oni urobia všetko pre to, aby sa vražda Jána Kuciaka a jeho priateľky vyšetrila. A ja verím tomu, že v tom tíme niekde sú policajti, ktorí to chcú vyšetriť. Ja sa ale pýtam, že ako ďaleko ich pustí pán minister Drucker? Po prvú zmienku o mene, ktoré je spájané so SMER-om? Lebo veď o tom písal Ján Kuciak. Ako im máme veriť? Čo urobí s vyšetrovacím tímom dépeháčkarskej kauzy? Čo urobí s Milanom Chovancom? Pretože to je človek, ktorý je podobne ako Vasiľ Špirko, aj keď, samozrejme, on je v úplne inom postavení, ale prenasledovaný, tlačený do úzadia napríklad z pozície prokuratúry. Ja vám pripomeniem, čo hovorí Milan Chovanec vo svojej výpovedi. Spomína mená zo SMER-u, poslanca a prešovského šéfa SMER-u Stanislava Kubánka, bývalého štátneho tajomníka ministerstva vnútra Jozefa Bučeka a bývalého policajného viceprezidenta Michala Kopčíka. V súvislosti s Kaliňákom a Počiatkom hovorí toto, vysvetľuje prepis telefonického rozhovoru zo 16. novembra 2009: „Ja som mu povedal, nech zabezpečí cez Kubánka," zo SMER-u, "aby prestali s nezmyselnými útokmi prostredníctvom daňových konaní voči TTC a spol. a nech prestanú bezdôvodne škodiť. Tiež sa rozprávame o tom, nech to s Kubánkom prekonzultujú so strapatým“ a tým myslí na Jána Počiatka ako priameho nadriadeného Šulaja a člena SMER-u. Ďalej vysvetľuje prepis telefonického rozhovoru zo 17. novembra 2009. Spaľonder spomína Roba, myslí tým Roba Kaliňáka, pričom spolu telefonicky prejednávajú aktivity Dobroviča a nadmerný odpočet DPH, ktorý Dobrovič zadržiaval Renoáru. Kaliňák sa vyjadril, že do konca týždňa má Renoár peniaze na účte a je to hotová vec. Týmto chcem povedať, že urobili sa tu nejaké kozmetické výmeny. Vymenil sa pán Pellegrini za pána Fica, vymenil sa pán Drucker za pána Kaliňáka. Ja sa vás pýtam, či sme naozaj natoľko naivní, že dokážeme povedať, že toto je úspech. Či sme naozaj natoľko naivní, že im dokážeme dať dnes v hlasovaní dôveru. Ďakujem.